แนวโน้มดัชนีเช้าลงตามต่างประเทศ
นักวิเคราะห์ฯคาดตลาดหุ้นไทยเช้านี้น่าจะปรับตัวลงตามต่างประเทศ หลังอัตราการว่างงานของสหรัฐฯปรับตัวขึ้น-น้ำมันหลุด 100 เหรียญ
6 พ.ค. 2554

นักวิเคราะห์ฯคาดตลาดหุ้นไทยเช้านี้น่าจะปรับตัวลงตามต่างประเทศ หลังอัตราการว่างงานของสหรัฐฯปรับตัวขึ้น-น้ำมันหลุด 100 เหรียญ
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้น่าจะปรับตัวลงตามตลาดต่างประเทศ หลังตัวเลขเศรษฐกิจของสหรัฐฯออกมาไม่ค่อยดี โดยเฉพาะการว่างงานที่ปรับตัวเพิ่มขึ้น จึงส่งผลให้มีแรงขายสินค้าโภคภัณฑ์ออกมาค่อนข้างมาก 
เมื่อคืนนี้ราคาน้ำมันดิบในตลาดโลกปรับตัวลงแรงหลุด 100 เหรียญ/บาร์เรล แต่ราคาฟิวเจอร์สเช้านี้เริ่มรีบาวน์ขึ้นมาเล็กน้อย อย่างไรก็ตาม หุ้นกลุ่มพลังงานและปิโตรเคมีบ้านเรา ซึ่งมีน้ำหนักต่อดัชนีฯเกือบ 40% คงถูกขายออกทำกำไรออกมาเช่นเดียวกัน
สำหรับปัจจัยในประเทศวันนี้นายกฯจะมีการแถลงความชัดเจนเรื่องการยุบสภา ขณะที่ตลาดหุ้นอื่นในภูมิภาคเช้านี้อ่อนตัวลงเล็กน้อย
พร้อมให้แนวรับ 1,060-1,063 จุด แนวต้าน 1,075-1,080 จุด
"ตลาดหุ้นบ้านเราคงจะเป็นการปรับฐานต่อไปอีกสักระยะหนึ่ง เพราะฉะนั้นช่วงนี้ถ้าจะลงทุนก็น่าจะทยอยซื้อพวกอ่อนตัวมากกว่า...ผมคิดว่าอย่าไปตื่นตระหนกมากกับข่าวในต่างประเทศ ตอนเช้าคนคงกลัวและก็โดดลง แต่อยากให้ดูหุ้นพื้นฐานและตั้งรับดีกว่า"นายอภิชาติ กล่าว